b'\n_START_ARTICLE_\nRi\xc5\xbe\n_START_SECTION_\nEtimologija\n_START_PARAGRAPH_\nRi\xc5\xbe so v Evropo prinesli iz vzhodnega Sredozemlja, zato beseda za ri\xc5\xbe v vseh evropskih jezikih izvira iz gr\xc5\xa1ke \xe1\xbd\x84\xcf\x81\xcf\x85\xce\xb6\xce\xb1 (oruza).V latin\xc5\xa1\xc4\x8dino je pri\xc5\xa1el kot oryza, nato pa v italijan\xc5\xa1\xc4\x8dino riso oz. romunski orez ter starofrancoski ris. Iz stare franco\xc5\xa1\xc4\x8dine izvira tudi angle\xc5\xa1ka beseda rice, prvi\xc4\x8d izpeljana v 13. stoletju, in vali\xc5\xbeanska reis. Ta je podobna nizozemski rijst in nem\xc5\xa1ki Reis. Ker starovisokonem\xc5\xa1ki izgovor \xc5\xa1e ni imel dvoglasnika, je slovenski ri\xc5\xbe verjetno sposojenka iz nem\xc5\xa1\xc4\x8dine ali pa italijan\xc5\xa1\xc4\x8dine; podobna izgovorjava se ohranja v litovskem ry\xc5\xbeiai, poljskem ry\xc5\xbc, \xc4\x8de\xc5\xa1kem r\xc3\xbd\xc5\xbee, slova\xc5\xa1kem r\xc3\xbd\xc5\xbea, hrva\xc5\xa1kem (in srbskohrva\xc5\xa1kem) ri\xc5\xbea ter mad\xc5\xbearskem rizs. Bolgari in Makedonci uporabljajo besedo oriz, Rusi in Ukrajinci pa ris. V srb\xc5\xa1\xc4\x8dini ri\xc5\xbe ozna\xc4\x8duje povsem svojska beseda pirina\xc4\x8d._NEWLINE_Izvor gr\xc5\xa1ke besede ni pojasnjen. Mogo\xc4\x8de je, da je sposojenka iz tamilske besede \xe0\xae\x85\xe0\xae\xb0\xe0\xae\xbf\xe0\xae\x9a\xe0\xae\xbf (arisi) oz. razli\xc4\x8dice iz stare tamil\xc5\xa1\xc4\x8dine arici. Krishnamurti zagovarja izvor v proto-dravidski besedi *wari\xc3\xb1ci, Mayrhofer pa staroiranskem korenu *vr\xc4\xabz- ali *vrinj-, ki pa je soroden sanskrtskemu vr\xc4\xabh\xc3\xad-, zaradi \xc4\x8desar Witzel sklepa, da gre za dravidsko dedi\xc5\xa1\xc4\x8dino.\n_START_SECTION_\nOpis\n_START_PARAGRAPH_\nRi\xc5\xbe je enokali\xc4\x8dnica. Obi\xc4\x8dajno je enoletnica, a nekateri kultivarji rojevajo v ugodnih razmerah tudi do 30 let, torej kot trajnice. Raste prakti\xc4\x8dno povsod, celo na strmih gri\xc4\x8dih ali v goratih obmo\xc4\x8djih s sistemom namakalnih teras. Ri\xc5\xbeeva rastlina zraste 1\xe2\x80\x931,8 metra visoko, odvisno od kakovosti tal in sorte. Ima plitve nitaste korenine, ki rastejo v \xc5\xa1opu, z zra\xc4\x8dnim tkivom. Listi so suli\xc4\x8dasti in vzporedno\xc5\xbeilni, dolgi 50\xe2\x80\x93100 cm, \xc5\xa1iroki pa 2\xe2\x80\x932,5 cm, navadno gladki ali le rahlo dlakavi. Jezi\xc4\x8dek je trikoten ali le pri vrhu suli\xc4\x8dast, dolg 1\xe2\x80\x931,5 cm in neredko razcepljen; pogosto so tudi srpasta in dlakava u\xc5\xa1esca. Dol\xc5\xbeina stebla je odvisna od kultivarja in se navadno giblje med 0,5 in 1,5 metra, pri posebnih vodnih kultivarjih pa celo do 5 metrov. Tak\xc5\xa1en kultivar so tako zaradi pogostih poplav sadili na Tajskem: obirali so jo s \xc4\x8dolna, pri \xc4\x8demer so odrezali le lat. Socvetje je lat, opra\xc5\xa1uje ga veter. Dolg je 9\xe2\x80\x9340 cm in ga sestavlja 50\xe2\x80\x93500 klaskov, navadno pa okoli 100. Vsak klasek vsebuje antecij s pripadajo\xc4\x8dimi plevami (spodnji ogrinjalni sta manj\xc5\xa1i kakor zgornji predpleva in krovna pleva, ki je podalj\xc5\xa1ana v reso). V nasprotju z drugimi travami ima 6 pra\xc5\xa1nikov, pesti\xc4\x8d pa 2 \xc5\xa1\xc4\x8detkasti brazdi. Seme je zrno jaj\xc4\x8daste ali valjaste oblike, dolgo 5\xe2\x80\x937,5 mm in \xc5\xa1iroko 2\xe2\x80\x933,5 mm, navadno rumenkaste ali sivorjave barve. Pri zrelem ri\xc5\xbeu pleve tvorijo lu\xc5\xa1\xc4\x8dino. Obstaja ve\xc4\x8d podvrst ri\xc5\xbea.\n_START_SECTION_\nBiotehnologija\n_START_PARAGRAPH_\nDana\xc5\xa1nje izbolj\xc5\xa1ane sorte so dobljene s kri\xc5\xbeanjem izvornih kultivarjev iz omenjenih skupin. Za\xc5\xbeelene lastnosti so: kratko steblo (ve\xc4\x8dji donosi zrnja, manj poleganja), pokon\xc4\x8dni listi (bolj\xc5\xa1a oson\xc4\x8denost, prestrezanje svetlobe), kratka rastna doba, odsotnost fotoperiodizma (neodvisnost od dol\xc5\xbeine dneva omogo\xc4\x8da dve \xc5\xbeetvi), odpornost na mraz in bolezni. Leta 1966 je Mednarodni in\xc5\xa1titut za raziskave ri\xc5\xbea predstavil kultivar IR8, ki ga odlikuje visok donos in odzivnost na du\xc5\xa1i\xc4\x8dna gnojila. Kitajska od 1976 uspe\xc5\xa1no prideluje ri\xc5\xbeeve hibride (visoki donosi zaradi heteroze); najbolj znan je Shanyou 63. V zahodni Afriki pridelujejo medvrstne hibride Oryza sativa in doma\xc4\x8dega Oryza glaberrima in ga v zahodni in osrednji Afriki uspe\xc5\xa1no tr\xc5\xbeijo pod imenom Nerica (New rice for Africa)._NEWLINE_Lu\xc5\xa1\xc4\x8dina ne vsebuje vitamina A, zato je pomanjkanje vitamina A pogosta te\xc5\xbeava v regijah, kjer predstavlja velik dele\xc5\xbe v prehrani. Nem\xc5\xa1ki in \xc5\xa1vicarski raziskovalci so razvili ri\xc5\xbe, ki proizvaja beta-karoten, prekurzor vitamina A, ki se v telesu pretvori v to bistveno snov. Beta-karoten obarva ri\xc5\xbe rumeno, zato so ga poimenovali \xc2\xbbzlati ri\xc5\xbe\xc2\xab. Do zdaj \xc5\xa1e niso na\xc5\xa1li sorte, ki bi proizvajala beta-karoten brez genetskega in\xc5\xbeenirstva._NEWLINE_Strokovnjaki sku\xc5\xa1ajo ustvariti sorte, ki bi bile bolj tolerantne na poplavne, su\xc5\xa1ne in slanostne razmere, pa tudi tak\xc5\xa1nega, ki bi bil okolju prijaznej\xc5\xa1i.\n_START_SECTION_\nZgodovina\n_START_PARAGRAPH_\nRod Oryza je zelo star in se je izoblikoval \xc5\xbee pred razpadom Pangee, saj najdemo posamezne vrste od Ju\xc5\xbene Amerike, Afrike in Azije do Avstralije; kljub temu je bil neodvisno udoma\xc4\x8den le v Aziji in Afriki. Glede na prisotnost in raznolikost vrst in podvrst, ki so utegnile biti prednice dana\xc5\xa1njega azijskega ri\xc5\xbea, lahko natan\xc4\x8dneje dolo\xc4\x8dimo prostor njegove po\xc5\xbelahtnitve. Ker je tak\xc5\xa1na pestrost najve\xc4\x8dja na obmo\xc4\x8dju vzhodne Indije, Indokine in ju\xc5\xbene Kitajske, lahko sklepamo, da se je prav tu pred pribli\xc5\xbeno 9.000 leti za\xc4\x8delo na\xc4\x8drtno gojenje ri\xc5\xbea. Raziskovalec Fernand Braudel meni, da so vodni ri\xc5\xbe kultivirali v Indiji, od tod pa je ok. 2100 p. n. \xc5\xa1t. dosegel ju\xc5\xbeno Kitajsko, in sicer obmo\xc4\x8dje okoli Biserne reke. Pred tem so po arheolo\xc5\xa1kih dokazih sklepali, da so ga najprej vzgajali v dolini reke Jangce na Kitajskem. \xc5\xa0ele po uveljavitvi v teh dveh predelih naj bi se kot znak omike raz\xc5\xa1iril v Tibet, Malezijo, Indonezijo, na Filipine (ok. 3.000 pr. n. \xc5\xa1t.) in Japonsko. Na Japonskem se ri\xc5\xbe prvi\xc4\x8d omenja v 1. stoletju, kot poglavitno \xc5\xbeito pa \xc5\xa1ele v 17. stoletju. Na Bli\xc5\xbenjem vzhodu se je pojavil v 1. stoletju; na\xc5\xa1li so ga v grobu v Susui v Iranu. V Sredozemlju so ri\xc5\xbe s trgovino spoznali \xc5\xbee v antiki, po vzponu Arabcev pa so ga ti sadili v \xc5\xa0paniji \xe2\x80\x93 tako so \xc5\xbee v 14. stoletju na \xc5\xa1ampanjskih sejmih prodajali ri\xc5\xbe z Majorke, na Nizozemskem pa ri\xc5\xbe iz Valencie. Na Madagaskar so arabski trgovci ri\xc5\xbe prinesli v 10. stoletju. V 15. stoletju so pri\xc4\x8deli ri\xc5\xbe gojiti tudi v Italiji in tedaj se je \xc5\xbee poceni prodajal v Ferrari. Kasneje se je njegova pridelava raz\xc5\xa1irila na Sicilijo, v Romanjo, Kampanijo, Toskano, Piemont, \xc5\xa1e zlasti pa v Bene\xc4\x8dijo in Lombardijo, kjer so se po upadu trgovine z Jutrovim z intenzivnim poljedelstvom ukvarjali premo\xc5\xbeni patriciji in obubo\xc5\xbeanim kmetom ponudili hrano v zameno za delo. Te\xc5\xbeave v Benetkah so se odra\xc5\xbeale tudi v rasti cen ri\xc5\xbea od 1600\xe2\x80\x931800. Hkrati je postajal ri\xc5\xbe pomemben na tur\xc5\xa1kem Balkanu, vse bolj pa tudi v Severni Ameriki, kjer je bila konec 17. stoletja Karolina \xc5\xbee velika izvoznica.\n_START_SECTION_\nAzija\n_START_PARAGRAPH_\nDanes pridelajo ve\xc4\x8dino ri\xc5\xbea v Aziji; Kitajska, Indija, Indonezija, Banglade\xc5\xa1, Vietnam, Tajska, Mjanmar, Pakistan, Filipini, Koreja in Japonska prispevajo kar 87\xc2\xa0% svetovne proizvodnje._NEWLINE_Kjer gojenje vodnega ri\xc5\xbea zaradi vremenskih in reliefnih razmer ni bilo mogo\xc4\x8de ali pa je bilo ote\xc5\xbeeno, npr. na Sumatri, Javi, Filipinih (ri\xc5\xbeeve terase Banaue domordnega ljudstva Ifugao nekateri ozna\xc4\x8dujejo za osmo \xc4\x8dudo sveta), Cejlonu, annamskih Kordiljerah, so gojili gorski ri\xc5\xbe. S po\xc5\xbeiganjem gozda so izkr\xc4\x8dili polja in ustvarili t. i. ledinski gozd, kamor so med ostanki drevja zasejali ri\xc5\xbe in druge polj\xc5\xa1\xc4\x8dine \xe2\x80\x93 tak\xc5\xa1no primitivno poljedelstvo je zahtevalo 10\xe2\x80\x9325-letno kolobarjenje in je prehranilo le 10\xe2\x80\x9350 ljudi na km\xc2\xb2. Poimenovanje tehnike ledinskega gozda je skladno s specifikami posameznega obmo\xc4\x8dja raznoliko: malezijsko-indonezijsko ladang, vietnamsko raj, indijsko d\xc5\xbeung, malga\xc5\xa1ko tavi._NEWLINE_Kljub primernim razmeram pa je bil gorski ri\xc5\xbe zelo redek na Kitajskem, saj so v hribovitih pustinjah raje gojili proso in p\xc5\xa1enico ali pa sploh ni\xc4\x8d, ker so ve\xc4\x8djo pozornost raje namenili ri\xc5\xbeevim poljem v ni\xc5\xbeinah. \xc5\xa0ele z rastjo prebivalstva v 18. stoletju se je pojavila potreba po kultivaciji na pobo\xc4\x8djih, pa tudi mo\xc5\xbenost uvedbe novih polj\xc5\xa1\xc4\x8din iz Amerike (koruza, sladki krompir). Ri\xc5\xbeeva polja so namre\xc4\x8d zagotavljala dovolj \xc5\xbeive\xc5\xbea za prehrano \xc5\xa1tevilnega prebivalstva, a so hkrati zahtevala veliko dela in tudi stalno sodelovanje pode\xc5\xbeelja z mesti, ki niso bila le trg, temve\xc4\x8d tudi vir dragocenega blata za gnojenje polj (ker Kitajci ne prebavljajo mleka in \xc5\xbeivinoreja pri njih ni bila mo\xc4\x8dno razvita, so pomanjkanje hlevskega gnoja nadome\xc5\xa1\xc4\x8dali s \xc4\x8dlove\xc5\xa1kim blatom in cestnim prahom). Obse\xc5\xbeno namakalno omre\xc5\xbeje z vrsto prekopov, vodnih zbiralnikov, no\xc5\xbenih \xc4\x8drpalk in zapornic se je na Kitajskem za\xc4\x8delo graditi v 4. in 3. stoletju pr. n. \xc5\xa1t. in je v \xc4\x8dasu dinastije Han izoblikovalo klasi\xc4\x8dno kulturno krajino Kitajske. Najve\xc4\x8dji napredek je kitajsko poljedelstvo doseglo v 11. in 12. stoletju z vpeljavo \xc5\xbelahtnej\xc5\xa1ih sort ju\xc5\xbenega, zgodnjega ri\xc5\xbea iz \xc4\x8campa (osrednji in ju\xc5\xbeni Annam), ki je dozorel hitreje in omogo\xc4\x8dil dve \xc5\xbeetvi na leto._NEWLINE_Na Japonskem je bilo doma\xc4\x8de poljedelstvo sposobno zadostiti doma\xc4\x8dim potrebam (30 milijonov ljudi v Obdobju Edo), kar je bil tudi pogoj za izolacijsko politiko pod dinastijo Tokugava. Napredek v pridelavi ri\xc5\xbea je bil posledica stalne in skrbne izbire semen (\xc5\xbelahtnjenje na ve\xc4\x8dji donos), izbolj\xc5\xa1evanja namakalne mre\xc5\xbee in kme\xc4\x8dkih orodij (npr. izum lesenih grabelj za obiranje ri\xc5\xbea: senbakoki) ter uporaba bogatega gnojila iz fermentiranih ostankov rib (predvsem sardel), poga\xc4\x8d oljne repice, soje ali bomba\xc5\xbea. Zlasti ko se je repica vklju\xc4\x8dila v kolobar z ri\xc5\xbeem, je to \xc5\xa1e pove\xc4\x8dalo intenzivnost pridelave. Zaradi fevdalnih dajatev \xe2\x80\x93 do 60\xc2\xa0% ri\xc5\xbea so morali kmetje prepustiti svojemu gospodu \xe2\x80\x93 so mali kmetje vse pogosteje gojili tuje polj\xc5\xa1\xc4\x8dine, za katere so pla\xc4\x8devali manj ali ni\xc4\x8d davka in ki so jih prodajali na trgu. Kljub temu je ri\xc5\xbe ohranil primat, druga \xc5\xbeita pa Japonci imenujejo \xc2\xbb\xc5\xbealostna\xc2\xab\xc2\xa0in jih sadijo redkeje._NEWLINE_V Indiji je ri\xc5\xbe raz\xc5\xa1irjen predvsem na severu, v deltah Gangesa in Inda, vendar nikoli ni imel tolik\xc5\xa1nega pomena kot na Daljnem vzhodu. Razlog temu je, da so vremenske razmere manj ugodne. Indijci tudi niso gnojili s \xc4\x8dlove\xc5\xa1kim blatom, ker jim to prepoveduje vera, hkrati pa so lahko u\xc5\xbeivali mleko in maslo._NEWLINE_Ri\xc5\xbe so gojili tudi na dolo\xc4\x8denih obmo\xc4\x8djih Mezopotamije (severni Irak). S \xc5\xa1irjenjem islama se je preselilo severno na ju\xc5\xbene obale Kaspijskega jezera, od tam pa v dolino reke Vogle. V Palestini ga gojijo v dolini reke Jordan, v Saudovi Arabiji v oazi Al-Hasa, pa tudi v Jemnu.\n_START_SECTION_\nAfrika\n_START_PARAGRAPH_\nV Afriki kultivirajo ri\xc5\xbe \xc5\xbee 3.500 let. Med leti 1.500 in 800 pr. n. \xc5\xa1t. se je Oryza glaberrima raz\xc5\xa1irila iz delte Nigra vse do Senegala, a nikoli zelo dale\xc4\x8d iz izvornega rasti\xc5\xa1\xc4\x8da. Vzgoja te sorte se je celo zmanj\xc5\xa1ala zaradi predstavitve azijskih sort v vzhodno Afriko v sodobnem \xc4\x8dasu, ki se je potem raz\xc5\xa1irila na zahod. Afri\xc5\xa1ki ri\xc5\xbe je celino re\xc5\xa1il pred lakoto v letu 1203. V Egiptu ga gojijo v dolini reke Nil.\n_START_SECTION_\nEvropa\n_START_PARAGRAPH_\nRi\xc5\xbe je bil znan \xc5\xbee v antiki, ko so ga uvozili iz Egipta ali Azije. Znan je bil Grkom, saj so ga prinesli vra\xc4\x8dajo\xc4\x8di vojaki Aleksandra Velikega. \xc5\xa0e danes ga gojijo v Makedoniji in Trakiji. Velike zaloge ri\xc5\xbea so na\xc5\xa1li v rimskih taborih v Nem\xc4\x8diji iz prvega stoletja. Arabci so ga prinesli na Sicilijo v 9. stoletju in v \xc5\xa0panijo v 10. stoletju, veliko pred uvedbo gojenja v Pisi (1468) in Lombardiji (1475), kjer ga je promoviral Ludovico Sforza. V 15. stoletju se je raz\xc5\xa1iril po Italiji in Franciji, kasneje pa z raziskovalci po vseh celinah. V evropski Rusiji so vzgajali sorte, podobne italijanskim, na Daljnem vzhodu pa japonico; okolju neprijazne prakse pri vzgoji so v zadnjem \xc4\x8dasu spro\xc5\xbeile kritike.\n_START_SECTION_\nAmerika\n_START_PARAGRAPH_\nEvropski kolonizatorji so ga ponesli v Ameriko, pred tem sta bili v uporabi vsaj dve sorti, prisotni v regiji Amazonke, vsaj ena za udoma\xc4\x8ditev Oryza sp. pred 4.000 leti. \xc5\xa0panci in Portugalci so ga ponesli v Mehiko in Brazilijo, kjer so ga uveljavili afri\xc5\xa1ki su\xc5\xbenji kot pomembno \xc5\xbeito obdobja. Jedi iz Afrike z ri\xc5\xbeem in fi\xc5\xbeolom so ostale pomembne med su\xc5\xbenji Novega sveta._NEWLINE_Leta 1694 naj bi ga v Charleston v dana\xc5\xa1nji Ju\xc5\xbeni Karolini prinesel pirat John Thurber, verjetno z Madagaskarja. Skozi Charleston je pri\xc5\xa1lo kar 40\xc2\xa0% su\xc5\xbenjev. Posebej visoko ceno so dosegali su\xc5\xbenji iz regije Senegambija, ker so imeli znanje o vzgoji ri\xc5\xbea. Leta 1787 je izum mlina za ri\xc5\xbe pove\xc4\x8dal dobi\xc4\x8dkonosnost. Po izgubi su\xc5\xbeenjskega dela po ameri\xc5\xa1ki dr\xc5\xbeavljanski vojni so ri\xc5\xbe opu\xc5\xa1\xc4\x8dali in na za\xc4\x8detki 20. stoletja je izginil. Med zlato mrzlico so ga vzgajali kitajski imigranti za lastne potrebe, komercialno pa \xc5\xa1ele leta 1912. Danes pribli\xc5\xbeno sto razli\xc4\x8dnih sort vzgajajo v Arkansasu, Teksasu, Louisiani, Mississippiju, Missouriju in Kaliforniji.\n_START_SECTION_\nAvstralija\n_START_PARAGRAPH_\nAborigini so vzgajali ri\xc5\xbe ve\xc4\x8d tiso\xc4\x8d let. Bil je tudi eno prvih \xc5\xbeit, ki so jih prinesli Britanci. Zaradi toksi\xc4\x8dnosti tal (magnezij, \xc5\xbeelezo) kultivacija na vodnatem severu ni bila mogo\xc4\x8da. V dvajsetih letih prej\xc5\xa1njega stoletja so za\xc4\x8deli namakati zemljo v bazenu Murray-Darling, saj je bila zemlja prete\xc5\xbeka za sadna drevesa in premalo rodovitna za p\xc5\xa1enico. Kmalu je proizvodnja presegla povpra\xc5\xa1evanje, zato so ri\xc5\xbe izva\xc5\xbeali na Japonsko. Su\xc5\xa1e v zadnjih letih zahtevajo nov razmislek glede smiselnosti okoljskega posega, ki ga namakanje pomeni za su\xc5\xa1no celino.\n_START_SECTION_\nPriprava\n_START_PARAGRAPH_\nRi\xc5\xbe je potrebno pred kuhanjem obi\xc4\x8dajno sprati, da odstranimo odve\xc4\x8dni \xc5\xa1krob. Ri\xc5\xbe, proizveden v ZDA, je obi\xc4\x8dajno obogaten z vitamini in minerali, spiranje pa obi\xc4\x8danjo vodi v izgubo hranil. Spira se ga dokler voda ni ve\xc4\x8d motna, s \xc4\x8dimer izbolj\xc5\xa1amo teksturo in okus._NEWLINE_Z namakanjem skraj\xc5\xa1amo \xc4\x8das kuhanja in izpostavljenost visokim temperaturam ter zmanj\xc5\xa1amo lepljivost. Pri nekaterih sortah tudi izbolj\xc5\xa1amo teksturo, saj se nabrekanje ri\xc5\xbea pove\xc4\x8da. Namakanje naj bi trajalo od 30 minut do ve\xc4\x8d ur._NEWLINE_Rjavi ri\xc5\xbe namakamo 20 ur za stimulacijo kalitve. Ta proces aktivira encime, s \xc4\x8dimer povi\xc5\xa1a vsebnost aminokislin in GABA, s tem pa hranilno vrednost. To odkritje je bilo produkt raziskav v okviru mednarodnega leta ri\xc5\xbea leta 2004._NEWLINE_Ri\xc5\xbe kuhamo v vodi ali na pari, s \xc4\x8dimer absorbira vodo. Ta absorpcijska metoda se izvaja v koli\xc4\x8dini vode, po prostornini enaki ri\xc5\xbeu. S hitrim kuhanjem damo ri\xc5\xbe v veliko koli\xc4\x8dino vode, a metoda ni za\xc5\xbeeljena pri obogatenih sortah, saj se aditivi izgubijo, ko vodo zavr\xc5\xbeemo. Elektri\xc4\x8dni kuhalniki ri\xc5\xbea so popularni v Aziji in latinski Ameriki, saj poenostavljajo kuhanje. Ri\xc5\xbe, kot tudi \xc5\xbeita, se pred kuhanjem v\xc4\x8dasih hitro pope\xc4\x8de na olju ali ma\xc5\xa1\xc4\x8dobi, kar zmanj\xc5\xa1a lepljivost. Metodo v Iranu in Afganistanu imenujejo pilaf ali birjani v Indiji in Pakistanu._NEWLINE_V arabski kuhinji je sestavina juh in jedi z ribami, perutnino in drugim mesom. Nadeva se ga tudi z zelenjavo ali zavije v trtin list (dolma). V sladicah je pogost v kombinaciji s sladkorjem, mlekom in medom. V regiji Tabaristan se uporablja ri\xc5\xbeeva moka za peko kruha. Srednjeve\xc5\xa1ki islamski teksti govorijo o medicinski uporabi rastline. Z dodajanjem ve\xc4\x8d vode kot obi\xc4\x8dajno pripravljajo tudi ri\xc5\xbeevo ka\xc5\xa1o congee, da se prenasi\xc4\x8di z vodo in razpade. Pogosto se j\xc3\xa9 za zajtrk in ob bolezni._NEWLINE_Ki\xc4\x8deris je indijska jed iz skuhanega ri\xc5\xbea, le\xc4\x8de in boba, pogosto zabeljena z maslom. Rizi-bizi (tudi ri\xc5\xbei-bi\xc5\xbei) je italijanska (zlasti ligurska) jed iz ri\xc5\xbea in graha; izbolj\xc5\xa1ane razli\xc4\x8dice imajo dodan tudi koren\xc4\x8dek. Mle\xc4\x8dni ri\xc5\xbe in ri\xc5\xbeev narastek sodita med zna\xc4\x8dilne evropske sladke ri\xc5\xbeeve jedi z dodatkom mleka - tak\xc5\xa1na kombinacija je za Daljni vzhod nepredstavljiva. Mati sveta je jed iz ri\xc5\xbea in mandljev, ki jo omenja Paolo Santonini s potovanja po slovenskih de\xc5\xbeelah, \xc4\x8de\xc5\xa1 da je priljubljena tudi na severu. Pilav je tur\xc5\xa1ka jed iz ri\xc5\xbea, ki so jo v\xc4\x8dasih dodajali kot omako opresnikom. Kitajska vina so pogosto izdelana na osnovi ri\xc5\xbea ali prosa z dodanim sadjem._NEWLINE_Sorte ri\xc5\xbea navadno delimo na dolgo- srednje- in kratkozrnatega. Zrna dolgozrnatega ri\xc5\xbea, bogata z amilozo, ostanejo po kuhanju ve\xc4\x8dinoma nedotaknjena, medtem po postane srednjezrnati ri\xc5\xbe, bogat z amilopektinom, bolj lepljiv. Srednjezrnatega uporabljajo pri pripravi ri\xc5\xbeote in jedi arr\xc3\xb2s negre v \xc5\xa0paniji. Srednjezrnati tajski lepljivi ri\xc5\xbe, bogat z amilopektinom, navadno kuhajo na pari. Lepljiv srednjezrnati ri\xc5\xbe uporabljajo tudi pri izdelavi su\xc5\xa1ija, saj omogo\xc4\x8da oblikovanje rol, ki obdr\xc5\xbeijo obliko. Na Japonskem ga jedo kot lo\xc4\x8deno prilogo k nesladkim jedem. Kratkozrnati ri\xc5\xbe je pogost v ri\xc5\xbeevem pudingu._NEWLINE_Instant ri\xc5\xbe se razlikuje od parjenega ri\xc5\xbea po tem, da ga pred su\xc5\xa1enjem skuhajo, s \xc4\x8dimer sicer izgubi na okusu in teksturi. Ri\xc5\xbeeva moka in \xc5\xa1krob se uporabljata v \xc5\xbevrkljanem testu za pove\xc4\x8danje hrustljavosti.\n_START_SECTION_\nBacillus cereus\n_START_PARAGRAPH_\nKuhan ri\xc5\xbe lahko vsebuje spore bakterije Bacillus cereus, ki proizvaja toksin, ki povzro\xc4\x8da bruhanje, \xc4\x8de jo pustimo na temperaturah 4\xe2\x80\x9360 \xc2\xb0C. Eden od enterotoksinov je odporen na temperaturo, zato ga ponovno segrevanje (za razliko od bakterije) ne uni\xc4\x8di.\n_START_SECTION_\nPridelava\n_START_PARAGRAPH_\nRi\xc5\xbe se goji do 53 stopinj severne geografske \xc5\xa1irine (severna Kitajska) in 35 stopinj ju\xc5\xbene geografske \xc5\xa1irine (Avstralija). Ri\xc5\xbe zahteva visoko temperaturo ozra\xc4\x8dja, nad 20 \xc2\xb0C , vendar ne ve\xc4\x8d kot 35\xe2\x80\x9340 \xc2\xb0C. Optimalna temperatura je med 30 in 35 \xc2\xb0C. Koli\xc4\x8dina son\xc4\x8dnega obsevanja, prejeta v zadnjih 45 dneh pred \xc5\xbeetvijo, dolo\xc4\x8da donos. Visoka vsebnost vlage v zraku v vla\xc5\xbenih tropih je idealno okolje za razrast bakterij in gliv. \xc5\xa0ibek veter prina\xc5\xa1a ogljikov dioksid do listov rastline, mo\xc4\x8dan veter pa lahko privede do sterilnosti rastline._NEWLINE_Najbolj mu prijajo temperature med 20 in 38 stopinjami Celzija ter bogata, te\xc5\xbeka tla z rahlo kislim pH (6,5\xe2\x80\x937), je pa kakovost tal na poplavljenih poljih manj pomembna._NEWLINE_Ri\xc5\xbe omogo\xc4\x8da dve \xc5\xbeetvi letno. V Bac-boju ri\xc5\xbe prvi\xc4\x8d sadijo v januarju, \xc5\xbeanjejo pa \xc5\xbee v juniju (t. i. pridelek 5. meseca), nato ri\xc5\xbei\xc5\xa1\xc4\x8de preorjejo, poravnajo in poplavijo, nakar z goji\xc5\xa1\xc4\x8da presadijo sadike na razdaljo 10\xe2\x80\x9320 cm. Novembra je t. i. \xc5\xbeetev 10. meseca. Ta \xc5\xbeetev je obilnej\xc5\xa1a od prve, saj so rastline zaradi mo\xc4\x8dnega sonca v zrnih nakopi\xc4\x8dile ve\xc4\x8d \xc5\xa1kroba; v tem su\xc5\xa1nem obdobju rast ri\xc5\xbea omogo\xc4\x8da le namakanje. Svetovna proizvodnja ri\xc5\xbea je v drugi polovici 20. stoletja mo\xc4\x8dno narasla: od leta 1960 do 1990 se je hektarski donos podvojil z 2 na 4 t/ha, leta 2014 je dosegel 4,6 t/ha._NEWLINE_Ri\xc5\xbe je pomemben prehrambeni artikel v pode\xc5\xbeelskih obmo\xc4\x8djih sveta. Pridelujejo ga mali kmetje na obmo\xc4\x8dju, ki je v povpre\xc4\x8dju manj\xc5\xa1e od enega hektarja. Pomemben je za prehrano ve\xc4\x8dine Azije, Latinske Amerike, Karibskega oto\xc4\x8dja in Afrike. Pomeni varnost za ve\xc4\x8d kot polovico svetovnega prebivalstva. Dr\xc5\xbeave v razvoju pridelajo 95\xc2\xa0% ri\xc5\xbea, skoraj polovico pridelave je na Kitajskem in v Indiji. Izgube pridelka so zaradi slabih cest, nezadostnih tehnologij shranjevanja, distribucijskih verig, ipd. po poro\xc4\x8danju svetovne banke med 8 in 26\xc2\xa0%. Nekari viri navajajo celo izgube do 40\xc2\xa0%. Ti kmetje izgubijo tudi 89 milijard dolarjev dobi\xc4\x8dka, ri\xc5\xbe pa bi samo v Indiji nahranil dodatnih 70\xe2\x80\x93100 milijonov ljudi na leto.\n_START_SECTION_\nPredelava\n_START_PARAGRAPH_\nPo \xc5\xbeetvi je treba lo\xc4\x8diti zrna od preostale rastline, t. i. ri\xc5\xbeeve slame. Ri\xc5\xbe po \xc5\xbeetvi je neolu\xc5\xa1\xc4\x8deni ri\xc5\xbe (ang. paddy ali rough rice \xe2\x80\x93 izraz se nana\xc5\xa1a tudi \xc5\xa1e na zore\xc4\x8da ri\xc5\xbeeva zrna na sami rastlini). Ri\xc5\xbeeva lu\xc5\xa1\xc4\x8dina (pleve) predstavlja okoli petino njegove te\xc5\xbee. Olu\xc5\xa1\xc4\x8den ri\xc5\xbe (ang. brown rice) je obdan s semensko ovojnico, ki je bogata z vitamini in je razli\xc4\x8dnih barv, odvisno od kultivarja. S strojno odstranitvijo ovojnice ter kal\xc4\x8dka (perikarp, alevron, embrio) dobimo bru\xc5\xa1eni ali beli ri\xc5\xbe (ang. white rice), z nadaljnjo obdelavo pa polirani ali glazirani ri\xc5\xbe. Tak\xc5\xa1en ri\xc5\xbe se zaradi posebne prevleke lepo sveti, je pa mnogo manj hranljiv od olu\xc5\xa1\xc4\x8denega ri\xc5\xbea: ima manj ma\xc5\xa1\xc4\x8dob, beljakovin, rudnin, zlasti fosforja in kalija, ter vitaminov, zlasti B\xe2\x82\x81 in B\xe2\x82\x82. Sestavljen je le iz meljaka (endosperm), v katerem so \xc5\xa1krobna zrnca ume\xc5\xa1\xc4\x8dena med beljakovinska vlakna. Ve\xc4\x8dji ko je dele\xc5\xbe amilopektina v \xc5\xa1krobu, bolj \xc5\xbeidek in lepek postane pri kuhanju oz. ve\xc4\x8d sluzi da pri namakanju. Parjeni ri\xc5\xbe (ang. parboiled) je ri\xc5\xbe, ki je bil \xc5\xa1e neolu\xc5\xa1\xc4\x8den izpostavljen vro\xc4\x8di pari pri visokem tlaku, nato pa olu\xc5\xa1\xc4\x8den. Zaradi tega postopka so vitamini iz ovojnice pre\xc5\xa1li v \xc5\xa1krobno zrno, ki se tudi ne razkuha. Ri\xc5\xbeevi otrobi (ang. rice bran) so stranski proizvod pri mletju in \xc4\x8di\xc5\xa1\xc4\x8denju, vsebujejo vse zunanje plasti in tudi del meljaka (endosperm). So zelo hranljivi, saj vsebujejo 14\xe2\x80\x9317\xc2\xa0% ma\xc5\xa1\xc4\x8dob in vitamin B, zato so pogosta krma za \xc5\xbeivino in perjad. Pri predelavi ri\xc5\xbea je torej pribli\xc5\xbeno 20\xc2\xa0% lu\xc5\xa1\xc4\x8din (mekinje), 50\xc2\xa0% belega ri\xc5\xbea, 14\xc2\xa0% otrobov in 16\xc2\xa0% po\xc5\xa1kodovanih zrn (ang. broken rice). Predelovalni obrat za ri\xc5\xbe se imenuje ri\xc5\xbearna ali lu\xc5\xa1\xc4\x8dilnica ri\xc5\xbea \xe2\x80\x93 v Sloveniji je ena najbolj znanih ri\xc5\xbearn tr\xc5\xbea\xc5\xa1ka ri\xc5\xbearna, vendar ne zaradi svoje osnovne dejavnosti, pa\xc4\x8d pa ker je med drugo svetovno vojno slu\xc5\xbeila kot zapor in mori\xc5\xa1\xc4\x8de._NEWLINE_Surovi ri\xc5\xbe se lahko zmelje v moko za mnoge uporabe, kot je izdelava pija\xc4\x8d amazake, horchate, ri\xc5\xbeevega mleka in ri\xc5\xbeevega vina. Ne vsebuje glutena, zato je primerna za ljudi na brezglutenski dieti. Predelajo jo tudi v rezance. Procesiran ri\xc5\xbe je potrebno pred zau\xc5\xbeitjem skuhati, nekateri pa ga \xc5\xa1e dodatno ocvrejo na olju ali maslu ali stol\xc4\x8dejo v kepe mo\xc4\x8di.\n_START_SECTION_\nOkoljski vpliv\n_START_PARAGRAPH_\nGojenje ri\xc5\xbea naj bi prispevalo kar 11\xc2\xa0% \xc4\x8dlovekove proizvodnje metana. Potrebuje rahlo ve\xc4\x8d vode kot preostala \xc5\xbeita. Proizvodnja ri\xc5\xbea porabi kar tretjino sladke vode._NEWLINE_Dolgo preplavljena zemlja ni ustrezno prezra\xc4\x8dena, zato pride do anaerobne fermentacije organskih snovi v zemlji, kar pomeni proizvodnjo kar 1,5\xc2\xa0% vseh \xc4\x8dlovekovih emisij toplogrednih plinov. Metan je kar dvajsetkrat mo\xc4\x8dnej\xc5\xa1i toplogredni plin od ogljikovega dioksida._NEWLINE_\xc5\xa0tudija iz leta 2010 je pokazala, da povzro\xc4\x8da rast temperatur in manj\xc5\xa1a son\xc4\x8dna obsevanosti ni\xc5\xbeanje koli\xc4\x8dine pridelka na enoto povr\xc5\xa1ine v delih Azije. Donos je na nekaterih predelih (Tajska, Vietnam, Nepal, Indija, Kitajska, Banglade\xc5\xa1 in Pakistan) padel kar za 10\xe2\x80\x9320\xc2\xa0%, kar pripisujejo pove\xc4\x8danem celi\xc4\x8dnem dihanju rastlin v vse toplej\xc5\xa1ih no\xc4\x8deh.\n_START_SECTION_\n\xc5\xa0kodljivci in bolezni\n_START_PARAGRAPH_\n\xc5\xa0kodljivci na ri\xc5\xbeevi rastlini so organizmi, ki zmanj\xc5\xa1ajo donos ali kvaliteto ri\xc5\xbea. Med njimi so plevel, patogeni, \xc5\xbeu\xc5\xbeelke, glodavci, gliste in pti\xc4\x8di. Izbruhi \xc5\xa1kodljivcev so posledica podnebnih dejavnikov, nepravilnega namakanja, pretirana uporaba insekticidov in visoka uporaba du\xc5\xa1ikovih gnojil. Tudi vremenske razmere, kot so obilne padavine in su\xc5\xa1a, botrujejo pojavu \xc5\xa1kodljivcev.\n_START_SECTION_\nKulturne vloge ri\xc5\xbea\n_START_PARAGRAPH_\nRi\xc5\xbe je v azijskih jezikih mo\xc4\x8dno vplival na frazeologijo: v Kambod\xc5\xbei poplavljanje polj imenujejo \xc2\xbbpotop vrabcev in grlic\xc2\xab, o latenju pravijo, da \xc2\xbbrastlina zanosi\xc2\xab, ko ri\xc5\xbe zori, dobi \xc2\xbbbarvo papigine peruti\xc2\xab, ko je zrel, se v njem \xc2\xbbstrdi mleko\xc2\xab, po \xc5\xbeetvi snope razpostavljajo v \xc2\xbbvzletajo\xc4\x8dega pelikana, pasji rep ali slonje stopalo\xc2\xab, ob mla\xc4\x8dvi pa po zraku poletijo pleve \xe2\x80\x93 \xc2\xbbri\xc5\xbeeve besede\xc2\xab. Italijanski pregovor o \xc4\x8dloveku, ki se veliko smeje, pravi, da je pojedel ri\xc5\xbeevo juho: \xc2\xbbChe aveva mangiata la minestra di riso.\xc2\xab Riso amaro\xc2\xab, grenki ri\xc5\xbe, je tak zaradi napora italijanskih proletarcev pri njegovem gojenju._NEWLINE_Igra pomembno vlogo v dolo\xc4\x8denih verskih in popularnih prepri\xc4\x8danjih. V mnogih kulturah me\xc4\x8dejo ri\xc5\xbe pred koncem poroke pred \xc5\xbeenina in nevesto.  V obredu s stol\xc4\x8denim ri\xc5\xbeem na porokah v Nepalu da nevesta \xc5\xbeeninu kro\xc5\xbenik iz lista, poln stol\xc4\x8denega ri\xc5\xbea, ko jo za to vljudno prosi. Na Filipinih se ob pomembnih prilo\xc5\xbenostih, kot so poroke, obredi \xc5\xbeetve ri\xc5\xbea in druga praznovanja, uporablja ri\xc5\xbeevo vino tapuy. _NEWLINE_Dewi Sri je tradicionalno boginja ri\xc5\xbea ljudstev na Javi in Baliju v Indoneziji. Ve\xc4\x8dina obredov je povezanih z mitskim izvorom rastline. Na Tajskem se podobno bo\xc5\xbeanstvo imenuje Phosop, a je del lokalne folklore, ne pa organizirane religije. Isto ri\xc5\xbeevo bo\xc5\xbeanstvo je znano kot Po Ino Nogar v Kambod\xc5\xbei in Nang Khosop v Laosu. Med razli\xc4\x8dnimi stopnjami proizvodnje ri\xc5\xbea ji vsaka kultura ponuja spravne daritve._NEWLINE_\xc5\xa0tudija skupnosti iz \xc4\x8dasa dinastije Han na Kitajskem je pokazala, da so kulture, ki vzgajajo ri\xc5\xbe, bolj medsebojno psiholo\xc5\xa1ko odvisne, vzgajanje p\xc5\xa1enice pa spodbuja samostojnost._NEWLINE_Vladarski obred oranja ozna\xc4\x8duje za\xc4\x8detek sajenja v mnogih azijskih dr\xc5\xbeavah. Danes ga praznujeta kraljevini Kambod\xc5\xbea in Tajska.'